b'\n_START_ARTICLE_\nTapirji\n_START_SECTION_\nOpis\n_START_PARAGRAPH_\nTapirji dose\xc5\xbeejo 1,8 do 2,5 m v dol\xc5\xbeino, 75 do 120 cm ple\xc4\x8dne vi\xc5\xa1ine in 225 do 300 kg telesne mase. Hrbet \xc4\x8dokatega trupa se dviga od ple\xc4\x8d proti zadnjici, zato delujejo okorno. Spredaj se trup prek kratkega vratu nadaljuje v glavo s \xc5\xa1trle\xc4\x8dimi u\xc5\xa1esi ter kratkim mesnatim rilcem, ki je nastal z zra\xc5\xa1\xc4\x8denjem nosu in zgornje ustnice. Kratke noge se kon\xc4\x8dujejo s \xc5\xa1tirimi (sprednje) oz. tremi (zadnje) prsti z ro\xc5\xbeevinastimi kopiti, vendar je \xc4\x8detrti prst na sprednjem paru nog kratek in dvignjen, zato je njegov odtis viden le na zelo mehkih tleh. Razen \xc5\xa1\xc4\x8detinaste grive imajo le redko dlako, z izjemo gorskega tapirja, ki \xc5\xbeivi v hladnej\xc5\xa1em okolju._NEWLINE_So prete\xc5\xbeno samotarske in no\xc4\x8dno aktivne \xc5\xbeivali, ki se zadr\xc5\xbeujejo med gostim rastjem in jih je kljub velikosti te\xc5\xbeko najti. Konfliktom se raje izognejo, po mo\xc5\xbenosti z begom v vodo, sicer pa se pasejo po jasah in re\xc4\x8dnih bregovih. Pod vodo lahko zdr\xc5\xbeijo ve\xc4\x8d minut, indijski tapir lahko tudi hodi po dnu kot povodni konj in se prehranjuje s podvodnim rastlinjem. Parijo se skozi vse leto; samica povr\xc5\xbee enega mladi\xc4\x8da (izjemoma dva) in ima lahko novega \xc5\xbee po letu in pol. Mladi\xc4\x8di vseh vrst so rde\xc4\x8derjave barve z belimi progami, ki jih skrijejo v podrasti, podobni so mladi\xc4\x8dem divje svinje.'